
Betegtájékoztató: Információk a beteg számára
Metoprolol Onkogen 1 mg/ml oldatos injekció

metoprolol-tartarát

Mielőtt beadják Önnek ezt az injekciót, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1. Milyen típusú gyógyszer a Metoprolol Onkogen 1 mg/ml oldatos injekció és milyen betegségek esetén alkalmazható?

2. Tudnivalók a Metoprolol Onkogen 1 mg/ml oldatos injekció alkalmazása előtt

3.
Hogyan kell alkalmazni a Metoprolol Onkogen 1 mg/ml oldatos injekciót?

4.
Lehetséges mellékhatások

5.
Hogyan kell a Metoprolol Onkogen 1 mg/ml oldatos injekciót tárolni?

6.
A csomagolás tartalma és egyéb információk

1.
Milyen típusú gyógyszer a Metoprolol Onkogen 1 mg/ml oldatos injekció és milyen betegségek esetén alkalmazható?
A metoprolol-tartarát a béta‑blokkolóknak nevezett gyógyszerek csoportjába, azon belül is a szelektív béta‑1‑blokkolók közé tartozik. A metoprolol‑terápia csökkenti a szervezetben a stressz hormonok hatását, mely a szívben és a vérerekben, továbbá az egyéb szervekben, így a vesékben és az agyban is megtalálható béta‑1‑receptorokon keresztül alakul ki.
Ezek a gyógyszerek csökkentik a szívösszehúzódások számát és a vérnyomást.

2.
Tudnivalók a Metoprolol Onkogen 1 mg/ml oldatos injekció alkalmazása előtt
Nem alkalmazhatják Önnél a Metoprolol Onkogen 1 mg/ml oldatos injekciót

· ha allergiás a metoprolol-tartarátra vagy a gyógyszer (6. pontban felsorolt) egyéb összetevőjére, illetve a hasonló csoportba tartozó gyógyszerre;
· ha bizonyos szívritmuszavarban szenved (például lassú szívveréssel járó szinusz bradikardiában, másod- vagy harmadfokú pitvar-kamrai ingerületvezetési zavarokban, szinuszcsomó‑betegségben [SSS = szik szinusz szindrómában] – kivéve, ha állandó szívritmus‑szabályozó készülék [pészméker] került beültetésre Önnél) vagy nagyon alacsony a vérnyomása;
· ha sokkos állapotba kerül a szív rendellenes működése miatt;

· ha nem kezelt vagy romló szívelégtelenségben szenved (tünetei például tüdővizenyő, nagyon alacsony vérnyomás);
· ha súlyos végtagi keringési zavarban szenved;
· ha heveny szívinfarktusa van, és bizonyos feltételek fennállnak.

Figyelmeztetések és óvintézkedések
A Metoprolol Onkogen 1 mg/ml oldatos injekció alkalmazása előtt feltétlenül mondja el kezelőorvosának:

· ha cukorbetegségben szenved;
· ha asztmában szenved;
· ha ingerületvezetési zavarban szenved (amely befolyásolja a szívritmust);
· ha rossz a keringés a kezeiben vagy a lábaiban;
· ha jelenleg pikkelysömörben (pszoriázisban) szenved, vagy volt valaha ilyen betegsége;
· ha tapasztalt valaha allergiás reakciót, asztmás, sípoló hanggal járó kilégzést, vagy más légzési nehézséget. Ez esetben feltétlenül kérje ki kezelőorvosa tanácsát a gyógyszer alkalmazása előtt.

· ha vese‑ vagy pajzsmirigy‑betegségben szenved;
· ha a feokromocitóma nevű (a mellékvese hormontermelő daganata) betegségben szenved;
· ha előzőleg a metoprolol tartalmú injekció alkalmazása során vagy a metoprolol tabletta szedése közben kórosan lassú szívverést tapasztalt, tájékoztassa erről kezelőorvosát. Kezelőorvosa kisebb adagot alkalmazhat vagy leállíthatja a kezelést.
Egyéb gyógyszerek és a Metoprolol Onkogen 1 mg/ml oldatos injekció
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Amennyiben az alábbiak közül bármelyik gyógyszert szedi, feltétlenül tájékoztassa erről kezelőorvosát a gyógyszer alkalmazásának megkezdése előtt:

· a szív-és érrendszer betegségeinek kezelésére alkalmazott gyógyszerek, mint például digitálisz/digoxin, más vérnyomáscsökkentő készítmények, mint pl. kalciumantagonisták (pl. verapamil, diltiazem), szívritmust szabályozó gyógyszerek (pl. dizopiramid, amiodaron), szimpatikus ganglion‑blokkolók, hidralazin;
· monoaminooxidáz (MAO)‑gátló gyógyszerek;
· klonidin;
· szájon át szedett vércukorszint‑csökkentő készítmények;
· antibakteriális gyógyszerek (rifampicin);
· fekély ellenes gyógyszerek (cimetidin);
· gyulladásgátló gyógyszerek (pl. indometacin, celekoxib);
· bizonyos depresszió elleni gyógyszerek (paroxetin, fluoxetin, szertralin) és antipszichotikus szerek;
· antihisztaminok (allergia kezelésére alkalmazzák);
· egyéb béta‑blokkolóknak nevezett gyógyszerek (beleértve a szemcseppeket);
· szimpatikus idegrendszeri izgatók (mint pl. izoprenalin, noradrenalin vagy adrenalin);
· bizonyos hormonpótló készítmények;
· olyan készítmények, amelyekben ergotamin, lidokain vagy alkohol található.

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával.

A Metoprolol Onkogen 1 mg/ml oldatos injekció alkalmazása nem javasolt terhesség, illetve a szoptatás időszaka alatt, kivéve, ha az egyértelműen szükséges.
A béta-blokkolók, például a metoprolol is, veszélyeztethetik a magzatot, és vetélést vagy koraszülést okozhatnak. Más vérnyomáscsökkentő gyógyszerekhez hasonlóan, a béta-blokkolók is okozhatnak mellékhatásokat, mint például csökkent pulzusszámot a magzatnál, az újszülöttnél vagy az anyatejjel táplált csecsemőnél.

Amennyiben azonban az anya az átlagos terápiás adagban kapja a gyógyszert, az anyatejjel a csecsemő szervezetébe jutó metoprolol mennyisége a béta-blokkoló hatás tekintetében elhanyagolható.

A készítmény hatásai a gépjárművezetéshez és a gépek kezeléséhez szükséges képességekre

Ha a gyógyszer alkalmazása után szédül, fáradtnak érzi magát, akkor tartózkodjon a vezetéstől, vagy más balesetveszélyes gépek kezelését igénylő tevékenységtől.

3.
Hogyan kell alkalmazni a Metoprolol Onkogen 1 mg/ml oldatos injekciót?

A gyógyszert lassú vénás injekció formájában kell alkalmazni. A Metoprolol Onkogen 1 mg/ml oldatos injekciót kezelőorvosa vagy a gondozását végző egészségügyi szakember adja be Önnek.
Felnőttek esetében a kezelés legfeljebb 5 mg metoprololt tartalmazó Metoprolol Onkogen 1 mg/ml oldatos injekcióval kezdhető, melyet percenként 1‑2 mg‑os sebességgel kell beadni. Ezt az adagot 5 percenként lehet ismételni a megfelelő hatás eléréséig. Rendszerint 10‑15 mg-nál több metoprololt tartalmazó injekcióra nincs szükség. A kezelés alatt az Ön vérnyomását és szívműködését (EKG-val) ellenőrizni fogják.
Kezelőorvosa, az Ön állapotától függően fogja meghatározni, hogy mekkora adagra van szüksége és mennyi ideig kell kapnia a Metoprolol Onkogen 1 mg/ml oldatos injekciót.
Ha az előírtnál több Metoprolol Onkogen 1 mg/ml oldatos injekciót kapott
A Metoprolol Onkogen 1 mg/ml oldatos injekciót az injekció beadásában jártas egészségügyi szakember fogja Önnek beadni, ezért nem valószínű, hogy Ön túl nagy adag injekciót kapna.

Amennyiben Ön mégis véletlenül túl nagy adag Metoprolol Onkogen 1 mg/ml oldatos injekciót kap, az alábbi tüneteket észlelheti: hányinger, hányás, görcsök, vérnyomásesés, nagyon lassú szívverés, ritmuszavarok, szívelégtelenség, nehézlégzés.

A túladagolás tüneteinek észlelésekor szóljon kezelőorvosának.
Kezelőorvosa tájékozott a túladagolás felismerésében és kezelésében.
Ha bármilyen további kérdése van a készítmény alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
Azonnal forduljon kezelőorvosához vagy keresse fel a legközelebbi kórház sürgősségi osztályát, ha az alábbi tünetek bármelyikét észleli:

· mellkasi fájdalom,

· szédülés,

· nehézlégzés,

· bőrreakciók, például bőrkiütés.
Ezeket a tüneteket a gyógyszerével szembeni allergia okozhatja.

A következő mellékhatásokat észlelték a metoprolol tablettával vagy injekcióval (ez a Metoprolol Onkogen 1 mg/ml oldatos injekció hatóanyaga) kezelt betegeknél. Ha Ön bármely felsorolt mellékhatást észleli, és az tartósan fennmarad, feltétlenül beszéljen kezelőorvosával.

Nagyon gyakori mellékhatások (10-ből több mint 1 beteget érinthet):
· fáradtság.

Gyakori mellékhatások (10-ből legfeljebb 1 beteget érinthet): 
· lassú szívverés;
· szívdobogás érzése a mellkasban;
· szédülés és hirtelen felállásra bekövetkező vérnyomásesés (nagyon ritkán ájulással társulva);
· terhelésre jelentkező légszomj;
· hideg végtagok (kezek és lábak);
· fejfájás;
· hányinger, hasi fájdalom, hasmenés, székrekedés.

Nem gyakori mellékhatások (100-ból legfeljebb 1 beteget érinthet):
· a szívelégtelenség tünetei (azaz a légszomj, a fáradtságérzés vagy a bokaduzzanat) átmenetileg fokozódhatnak;
· szívinfarktus közben a vérnyomás vészesen lecsökkenhet (kardiogén sokk);
· kis EKG‑eltérések, melyek nem befolyásolják a szív teljesítményét (pitvar-kamrai ingerületvezetési zavar);
· duzzanat;
· gyomortáji/mellkasi fájdalom;
· a légutak beszűkülésének érzése;
· égő, szúró érzés és zsibbadás, izomgörcsök;
· hányás;
· súlygyarapodás;
· depresszió, a koncentrálóképesség csökkenése, aluszékonyság vagy alvászavarok, rémálmok;
· bőrkiütés (csalánkiütés, pikkelysömörszerű vagy vérellátási zavar okozta bőrelváltozás), fokozott izzadás.
Ritka mellékhatások 1 000-ből legfeljebb 1 beteget érinthet):
· szívritmuszavarok (szabálytalan szívverés), ingerületvezetési zavarok megjelenése az EKG-n;
· szájszárazság;
· idegesség, szorongás, szexuális zavarok, beleértve az impotenciát is;
· májműködési zavarok (eltérések a májfunkciós tesztekben);
· orrfolyás allergiás reakció következtében;
· látászavarok, szemszárazság és/vagy a szem irritációja, kötőhártya‑gyulladás;
· hajhullás.

Nagyon ritka mellékhatások (10 000-ből legfeljebb 1 beteget érinthet):
· a végtagok meglévő súlyos keringési betegségében, a rossz végtagkeringés súlyosbodása miatt, üszkösödés alakulhat ki;
· vérképzőszervi elváltozások (csökkent vérlemezkeszám a vérben);
· májgyulladás (hepatitisz);
· ízületi fájdalmak;
· emlékezetkiesés/memóriazavarok, zavartság, hallucinációk;
· fülzúgás, az ízérzés zavarai;
· fokozott napfényérzékenység miatti bőrreakciók, a pikkelysömör rosszabbodása.
A nagyon alacsony vérnyomást a Metoprolol Onkogen 1 mg/ml oldatos injekció alkalmazása tovább súlyosbíthatja.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Metoprolol Onkogen 1 mg/ml oldatos injekciót tárolni?

Ez a gyógyszer nem igényel különleges tárolási körülményeket.

A gyógyszer gyermekektől elzárva tartandó!

A dobozon feltüntetett lejárati idő (EXP:) után ne alkalmazza a gyógyszert. A lejárati idő az adott hónap utolsó napjára vonatkozik.

Általános esetben a kezelőorvos vagy a kórház fogja tárolni a Metoprolol Onkogen 1 mg/ml oldatos injekciót. A kórházi személyzet felelős a Metoprolol Onkogen 1 mg/ml oldatos injekció megfelelő tárolásáért, alkalmazásáért és megsemmisítésért.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Metoprolol Onkogen 1 mg/ml oldatos injekció?

· A készítmény hatóanyaga: 5 mg metoprolol-tartarátot tartalmaz ampullánként (5 ml).

· Egyéb összetevők (segédanyagok): nátrium-klorid, injekcióhoz való víz.

Milyen a Metoprolol Onkogen 1 mg/ml oldatos injekció külleme és mit tartalmaz a csomagolás?
Oldatos injekció.

Tiszta, színtelen, steril vizes oldat.

5 ml oldat törőponttal ellátott, színtelen I-es típusú üvegampullába töltve.

5 db ampulla műanyag tálcában és dobozban.
A forgalomba hozatali engedély jogosultja

Onkogen Kft.
1037 Budapest, Bécsi út 77-79.

